KOMISSION KERTOMUS NEUVOSTOLLE, EUROOPAN PARLAMENTILLE JA TALOUS- JA SOSIAALIKOMITEALLE Euroopan yhteisön ja Turkin tulliliiton syventämiseksi tarkoitettujen toimien täytäntöönpanosta annetun neuvoston asetuksen (EY) N:o 764/2000 ja Turkin taloudellisen ja yhteiskunnallisen kehityksen edistämiseksi toteutettavien toimien täytäntöönpanosta annetun neuvoston asetuksen (EY) N:o 257/2001 täytäntöönpanoa koskeva kertomus

1. Asetukset

* Euroopan yhteisön ja Turkin tulliliiton syventämiseksi tarkoitettujen toimien täytäntöönpanosta huhtikuussa 2000 annettu neuvoston asetus (EY) N:o 764/2000

Budjettikohta : B7-4035.

Kokonaisbudjetti : 15 miljoonaa euroa kolmen vuoden ajaksi.

Yleistavoite: rahoitustuen antaminen Euroopan yhteisön ja Turkin tulliliiton syventämiseksi tarkoitetuille toimille, erityisesti Turkin lainsäädännön yhdenmukaistamiseksi yhteisön lainsäädännön kanssa.

* Turkin taloudellisen ja yhteiskunnallisen kehityksen edistämiseksi toteutettavien toimien täytäntöönpanosta tammikuussa 2001 annettu neuvoston asetus (EY) N:o 257/2001.

Budjettikohta : B7-4036.

Kokonaisbudjetti : 135 miljoonaa euroa kolmen vuoden ajaksi.

Yleistavoite: rahoitustuen antaminen Turkin taloudellisen ja yhteiskunnallisen kehityksen edistämiseksi toteutettaville toimille.

*******

2. Tiivistelmä varainhoitovuonna 2000 rahoitetuista toimista

* Euroopan yhteisön ja Turkin tulliliiton syventämiseksi tarkoitettujen toimien täytäntöönpanosta huhtikuussa 2000 annettu neuvoston asetus (EY) N:o 764/2000.

Hanke: Laadunvalvonnan infrastruktuuriin annettu tuki

EU:n rahoitusosuus: 13 000 000 euroa.

Hankkeen yleistavoite on poistaa sääntelystä johtuvat kaupan esteet Turkin ja Euroopan unionin väliltä. Tämä toteutetaan tukemalla Turkin yksityisen ja julkisen sektorin pyrkimyksiä teknisessä yhdenmukaistamisessa ja laadunvalvonnan infrastruktuurin lähentämisessä EU:n laadunvalvontainfrastruktuuriin tulliliitosta tehtyä sopimusta välittömästi koskevilla aloilla erityisesti teknisiä kaupan esteitä koskevilta osin. Hanke on suunniteltu niin, että siinä otetaan huomioon sekä tulliliitto että liittymistä koskevat arviointiperusteet, ja sellaisena se merkitsee edistymistä kohti Turkin lainsäädännön yhdenmukaistamista yhteisön säännöstön kanssa tavaroiden vapaan liikkuvuuden alalla.

Ohjelma on suunniteltu teknisen avun hankkeeksi. Sillä tarjotaan laajasti ottaen asiantuntemusta joko koulututustarkoituksiin, konsulttipalveluina tai tiedottamismielessä. Tämä toteutetaan luomalla puitteet tekniselle avulle, joka koostuu neljästä osa-alasta:

- säädösten suunnittelua koskevat oikeudelliset ja tekniset neuvot,

- instituutioiden kehittämiselle annettava tuki kyseisten säädösten soveltamisen ja täytäntöönpanon lujittamiseksi,

- taitotiedon siirtäminen sekä julkiselle että yksityiselle sektorille,

- tulliliitosta tehdyn sopimuksen julkista ja yksityistä sektoria koskevista vaikutuksista tiedottaminen.

Jokaisella osa-alalla käytetään seuraavia avustusvälineitä:

- koulutusohjelmien, työpajojen, seminaarien ja harjoittelutilaisuuksien tarjoaminen,

- konsulttipalvelujen tarjoaminen,

- käännös- ja tulkkipalvelujen tarjoaminen.

Hankkeen edunsaajat järjestävät käyttöön koulutusohjelmissa ja työpajoissa tarvittavat tilat, esimerkiksi kokoushuoneet, koulutustilan ja/tai lyhytaikaisille asiantuntijoille tarkoitetut asianmukaisesti varustetut työtilat mukaan luettuina.

Ohjelmasta hyötyy viime kädessä Turkin yksityissektori, koska se pystyy hyötymään parannetusta vaatimustenmukaisuuden arvioinnin infrastruktuurista ja kaupan teknisten esteiden poistamisesta. Hankkeessa pyritään siihen, että Turkin laadunvalvontainfrastruktuuriin kuuluvat toimijat osallistuvat aktiivisesti ohjelmaan. Niitä ovat julkiset vaatimustenmukaisuuden arviointilaitokset, kauppa- ja ammattijärjestöt sekä akateemiset oppilaitokset. Toimijoilla itsellään on mahdollisuus ehdottaa edellä määritetyille ensisijaisille aloille sopivia toimia sisällytettäviksi ohjelmaan. Täten varmistetaan, että toimijat ovat todella kiinnostuneita ohjelmasta ja että se säilyy joustavana sekä toimijoiden kehitystä ja tarpeita vastaavana.

*******

3. Varainhoitovuodelle 2001 suunniteltu maaohjelma; ennuste vuodelle 2002

* Euroopan yhteisön ja Turkin tulliliiton syventämiseksi tarkoitettujen toimien täytäntöönpanosta huhtikuussa 2000 annettu neuvoston asetus (EY) N:o 764/2000.

Hanke: Turkin osallistuminen TAIEX-välineeseen

EU:n rahoitusosuus: 2 000 000 euroa.

Tavoitteet: Asiantuntija-apu, jolla tuetaan Turkin lainsäädännön yhdenmukaistamista yhteisön lainsäädännön kanssa.

Huhtikuussa 2000 annetun neuvoston asetuksen (EY) N:o 764/2000 mukaiset talousarviomäärärahat on määrä käyttää loppuun vuoden 2001 loppuun mennessä.

* Turkin taloudellisen ja yhteiskunnallisen kehityksen edistämiseksi toteutettavien toimien täytäntöönpanosta tammikuussa 2001 annettu neuvoston asetus (EY) N:o 257/2001.

Hanke: GAP-aluekehitysohjelma

EU:n rahoitusosuus: 43 500 000 euroa.

Tavoitteet: GAP-aluekehitysohjelman yleistavoite on parantaa Kaakkois-Turkissa asuvien ihmisten taloudellisia ja sosiaalisia olosuhteita. Ohjelmalla tuetaan sellaisia kansallisia tavoitteita kuten kestävää talouskasvua, alueellisen eriarvoisuuden vähentämistä sekä tuottavuuden ja työllistämiskapasiteetin lisäämistä kyseisellä alueella. Hanke koostuu seuraavista kolmesta osa-alasta:

1. Pienet ja keskisuuret yritykset

Kyseiseen osa-alaan kuuluvat seuraavat toimet: pk-yrityskeskusten henkilöstökoulutus, tiedottaminen, uusien yrittäjien ja mahdollisten turkkilaisten ja ulkomaisten sijoittajien neuvonta ja koulutus eri aloilla (hallinto, rahoitus, kirjanpito, markkinointi, sähköinen kaupankäynti).

2. Maaseudun kehitys

Kaakkois-Turkin maaseudulla monilla kotitalouksilla on niukka toimeentulo, joka perustuu alkukantaiseen viljelyyn ja kotieläintuotantoon ja joka on riippuvainen sadeolosuhteista hyvin pienellä ja hajanaisella viljelymaalla. Alue on kulttuuriselta, sosiaaliselta ja etniseltä koostumukseltaan hyvin heterogeenista. Lapsikuolleisuus ylittää kansallisen keskiarvon. Mitattuina millä muuttujalla tahansa, kyseiset alueet ovat Turkin (kaikkein) vähiten kehittyneitä alueita. Köyhyyden ja vaikeiden olosuhteiden vaikutuksen vähentämiseksi pannaan täytäntöön maaseudun kehittämistä ja mikroluottoja koskeva väline. Sillä parannetaan tuloja tuottavien mahdollisuuksien maantieteellistä kattavuutta, maaseudun elinkeinojen laajentamista ja neuvontapalveluita, jatkojalostusta ja markkinointia, luoton saantia sekä ympäristövalistusta GAP-alueella.

3. Kulttuuriperinnön kehittäminen

GAP-alueella on erityisen runsas kulttuuriperintö. Jo muinaisina aikoina alkanut ihmisasutus ja kulttuurin monipuolisuus eri aikakausina tekevät alueesta ainutlaatuisen Turkissa. Alueella sijaitsevat historialliset muistomerkit ovat yleensä hyvin huonossa kunnossa. Historiallisia muistomerkkejä ja arkeologisia löydöksiä on useita, mutta ainoastaan muutamaa muistomerkkiä on suojeltu asianmukaisesti. Kulttuuriperintöä koskevan osa-alan ensisijainen kohderyhmä on GAP-alueen väestö, paikallisen kulttuurin suojelemisesta ja säilymisestä vastaavat paikallisviranomaiset ja kunnat sekä kulttuuriministeriö, joka on virallisesti vastuussa kulttuuriperinnön dokumentoinnista, ylläpitämisestä ja edistämisestä.

Ohjelmalla edistetään sosiaalis-taloudellisen eriarvoisuuden vähentämistä Kaakkois-Turkissa. Siinä painotetaan kehityksen inhimillistä ulottuvuutta ruohonjuuritason toimien kautta.

Varainhoitovuodelle 2002 on suunnitteilla samankaltaisia aloitteita Itä- ja Kaakkois-Turkin muissa köyhissä maakunnissa.

*******

4. Edistyminen Maaohjelmassa

* Euroopan yhteisön ja Turkin tulliliiton syventämiseksi tarkoitettujen toimien täytäntöönpanosta huhtikuussa 2000 annettu neuvoston asetus (EY) N:o 764/2000.

Hanke: Turkin osallistuminen TAIEX-välineeseen

TAIEX:in virkamiehet ovat tehneet virkamatkan Turkkiin. Menettelyjä on aloitettu Turkin assosioimiseksi muihin ehdokasmaihin, jotta se voisi hyötyä seuraavasta TAIEX-välineestä.

* Turkin taloudellisen ja yhteiskunnallisen kehityksen edistämiseksi toteutettavien toimien täytäntöönpanosta tammikuussa 2001 annettu neuvoston asetus (EY) N:o 257/2001.

Hanke: GAP-aluekehitysohjelma

GAP-aluekehitysohjelma laadittiin vuonna 2000. Ulkopuoliset asiantuntijat toteuttivat alueella toteutettavuustutkimuksen suorassa yhteistyössä Euroopan yhteisön Ankaran-edustuston kanssa, minkä jälkeen laadittiin rahoitusehdotus. Joulukuun 5. päivänä 2000 kokoontunut MED-komitea antoi ehdotuksesta yksimielisesti myönteisen lausunnon.

*******

5. toteutetut arvioinnit

Koska hankkeita ei ole vielä käynnistetty, kyseisellä kaudella ei toteutettu arviointeja.

Laadunvalvonnan infrastruktuurille annettavaa tukea koskevan hankkeen rahoitussopimusluonnos on parhaillaan komission ja turkkilaisten sopimuspuolten allekirjoitettavana. Sopimusmenettely ohjelman hallinnoimiseksi alkaa välittömästi rahoitussopimuksen allekirjoittamisen jälkeen.

*******

6. Tietoja turkkilaisista yhteistyökumppaneista

Laadunvalvonnan infrastruktuuria koskevalle ohjelmalle annettava tuki

Ohjelmaan on valittu kaksi yhteistyökumppania. Julkiselta sektorilta siihen osallistuu ulkomaankauppaministeriön alaisuudessa toimiva standardointipääosasto. Kyseisellä pääosastolla on paljon kokemusta Euroopan unionin kanssa työskentelemisestä ja se on eräs alakohtaisen lainsäädännön lähentämisen koordinoinnista Turkissa vastaavista organisaatioista.

Yksityissektorilta ohjelmaan osallistuu turkkilainen laaduntavalvontaelin KalDer. KalDer perustettiin vuonna 1991. Se on riippumaton voittoa tavoittelematon yhteisö, jonka tarkoituksena on kokonaisvaltaisesta laadusta valistaminen teollisuudessa, palvelualoilla ja julkisella sektorilla. KalDer on Turkin tärkein laadunvalvontajärjestö, jolla on nykyisin 1 500 jäsentä, yksityishenkilöitä ja yrityksiä. Jäsenverkkonsa kautta KalDer pystyy keräämään hankkeeseen paljon toimijoita yksityiseltä sektorilta.

Eräs KalDerin järjestämistä toimista on työryhmien perustaminen taitotiedon siirtämiseksi laatuyhteiskuntaan pääsemiseksi. Työryhmissä käsitellään eri aiheita kalibroinnista ja mittaustoiminnasta oppivaan organisaatioon. KalDer on eräs niistä hallintokumppaneista, jotka jakavat Euroopan laadunvalvontapalkinnon malliin perustuvan kansallisen laadunvalvontapalkinnon Turkissa. Kansallinen laadunvalvontapalkinto jaetaan nykyisin myös PK-yritysten luokassa. Julkista sektoria koskeva uusi luokka on suunnitteilla. Suhteellisen lyhyen olemassaolonsa aikana KalDer on kouluttanut laadunvalvonnassa yli 23 000 henkilöä.

GAP-aluekehitysohjelma

Tärkein kumppani hankkeessa on Turkin valtioneuvoston kanslian alaisuudessa työskentelevä GAP-aluekehityshallinto. Se koordinoi Kaakkois-Anatoliassa toteutettavaa aluekehitystä koskevaa monialaista yhdistelmähanketta, jota kutsutaan nimellä GAP. Turkin viranomaiset toteuttavat hanketta seuraavissa yhdeksässä maakunnassa: Adiyaman, Batman, Diyarbakir, Gaziantep, Kilis, Mardin, Siirt, Sanliurfa ja Sirnak.

Ohjelman PK-yrityksiä koskevan osuuden täytäntöönpanon osalta GAP-hallinto allekirjoittaa sopimuksen YK:n kehitysohjelman Turkin-edustuston (UNDP-Turkki) kanssa, jolla on jo paljon kokemusta kyseiseltä alalta. Maaseudun kehittämisen ja mikroluottojen osalta GAP-hallinto allekirjoittaa sopimuksen Turkin kehityssäätiön (TKV) kanssa. Se on turkkilainen, yksityinen, valtiosta riippumaton ja voittoa tavoittelematon kehitysjärjestö, joka perustettiin vuonna 1969 edistämään maaseudun ja maatalouden kehittämistä Turkin maaseudun köyhien väestönosien parissa. Nykyisessä TVK-järjestelmässä toteutetaan paikallisten ja koko maan kattavien järjestöjen verkon kautta monenlaisia kehityshankkeita noin 20 paikkakunnalla eri puolilla Turkkia. TKV on toteuttanut maatalouden kehittämishankkeita GAP-alueella vuodesta 1975 alkaen. Toimissa on painotettu mobilisointia, organisoimista ja koulutusta, jotta maaseudun väestö osallistuu, sitoutuu ja järjestää itselleen kestäviä toimia kohentaakseen elämäänsä.

TKV tarjoaa kohderyhmälle siirtymäkauden aikana tukea ja toimia seuraavilla viidellä strategisella alalla: inhimillisten voimavarojen kehittäminen ja tekninen apu, perustuotantohyödykkeiden organisointi, avustaminen jatkojalostuksessa ja markkinoinnissa, luonnonvarojen käyttömahdollisuus ja niiden tehokas hoito sekä asianmukaiset maaseudun kehittämistä koskevat luotot. TKV tukee täysin sukupuolten osalta tasapainotettua lähestymistapaa kehityksessä, ja se on hyvässä asemassa toteuttaakseen sitä myös käytännössä. Naisten osallistumiseen pyritään hanketavoitteiden kaikilla tasoilla. TKV on toiminut uranuurtajana suunnitellessaan ja toteuttaessaan ympäristövalistusohjelmia, joiden hallinnointia julkiset hallintoelimet jatkavat.